《官垱鬼哭行》
明代·区怀瑞

碧燐荧荧照原野，酸风夕起官垱下。土囊哆□狸狗吹，腥尘扑地如奔马。

杜宇春魂招不得，训狐有血宁堪洒。乘除积劫运固然，借问啁啾胡为者。

忆自刘石洗戈鋋，沮漳生聚且百年。神宗垂拱久临御，烽埃不动茅檐前。

南关女真沸辽海，欃枪北划稽胡天。援兵糜饷日围竭，坐令万姓相烹煎。

关西寇盗不满百，厥初半是溃逃卒。弯弓内儗力有馀，才向奴锋心胆怵。

圣朝恢复往代殊，偾辕失律忧师出。何事辽东浪死歌，逋租避役争倡率。

偏袒一呼千万群，揭竿已是貔貅军。张角天公三十六，尤来铜马遥相闻。

两河三晋尽注镝，龙蛇起陆扬妖氛。气吞城邑势破竹，平驱骡马如风云。

繇来捕讨多朒缩，一任鸱张而鸷伏。歼渠宥协炳日星，今乃背之为抚局。

逍遥岁月老吾师，脱巾庚癸方追逐。五丁石栈为寇开，假以翼飞因择肉。

虎冠驱众助暴横，吴头楚尾悉弄兵。云梦之间泽量骨，渠血遂与沧浪平。

金钱钜万远调募，骄称蹑贼以为名。村囤洗刷无居人，人寻残骼皆吞声。

汛扫程功徒锲急，封章讵许誇零级。鲸鲵谁知京观恩，不辜横草相波及。

十秋过者指盗丘，閟有精灵难啜泣。杜回混寇更混兵，伯有何归复何立。

似兹兵寇总为殃，楚些无能慰国殇。瞑去分身还四大，且须戴首诉云阊。

作者简介：广东高明人，字启图。少有才，为辅臣赵志皋所重。天启七年举人，授当阳县知县。时县邑残破不堪，莅任后设义仓，兴学校，招集逃亡，民得稍安，有政声。后补平山令，告归。有《趋庭稿》、《游燕草》、《游滁草》等。